এক বিবৃতিতে নেতৃদ্বয় বলেন- আইনশৃঙ্খলা বাহিনীর কর্মকাণ্ডে পেশাদারিত্বের চেয়ে রাজনৈতিক উদ্দেশ্যই বেশি দেখা যাচ্ছে। দিন-দুপুরে কুপিয়ে মানুষ হত্যাকারী ছাত্রলীগ সন্ত্রাসীদের আইনশৃঙ্খলা বাহিনী দেখে না অথচ ছাত্রদলের নিরীহ মেধাবী ছাত্রনেতাদের ধরতে আইনশৃঙ্খলা বাহিনী উদগ্রীব থাকে। রাজনৈতিক শিষ্টাচারকে এই অবৈধ সরকার নির্বাসনে পাঠিয়েছে। অবৈধ সরকার নিজেকে জাতীয় সরকার মনে না করে দলের সরকার মনে করে, তাই তারা অবলীলায় পুলিশ বাহিনীকে রাজনৈতিক, বাণিজ্যিক এমনকি ব্যক্তিগত স্বার্থ সিদ্ধির জন্য ব্যবহার করছে। জনগণ আইনশৃঙ্খলা রক্ষাকারী বাহিনীকে পেশাদার রাষ্ট্রীয় বাহিনী হিসেবেই দেখতে চায়, যারা সব রাজনৈতিক পক্ষপাতের ঊর্ধ্বে উঠে নিরপেক্ষভাবে দায়িত্ব পালন করবে।